**INFORMARE NEREGULI**

**Definiții**

**Neregula** - orice abatere de la legalitate, regularitate și conformitate în raport cu dispozițiile naționale și/sau europene, precum și cu prevederile contractelor ori a altor angajamente legal încheiate în baza acestor dispoziții, ce rezultă dintr-o acțiune sau inacțiune a beneficiarului ori a autorității cu competențe în gestionarea fondurilor europene, care a prejudiciat sau care poate prejudicia bugetul Uniunii Europene/bugetele donatorilor publici internaționali și/sau fondurile publice naționale aferente acestora printr-o sumă plătită necuvenit - OUG 66/2011 *privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora*, art. 2 alin. (1).

OP desfășoară activități de constatare a neregulilor, de stabilire a creanţelor bugetare rezultate din nereguli și de recuperare a creanţelor bugetare rezultate din nereguli. Astfel, efectuarea unor nereguli de către promotor poate avea consecințe financiare, prin aplicarea unor reduceri corespunzătoare a grantului acordat, dar și penale, în cazul în care se constată fraude.

**Legislație relevantă**

* *OUG nr. 66/2011* privind prevenirea, constatarea și sancționarea neregulilor apărute în obținerea și utilizarea fondurilor europene și/sau fondurilor publice naționale aferente acestora, cu modificările și completările ulterioare,
* *HG nr. 875/2011* de aprobare a Normelor metodologice de aplicare a OUG nr. 66/2011 cu modificările și completările ulterioare,
* *HG nr. 519/2014* pentru stabilirea ratelor aferente reducerilor procentuale/ corecțiilor financiare aplicabile pentru abaterile prevăzute în anexa la OUG 66/2011, cu modificările și completările ulterioare,
* *OUG nr. 23/2013* privind gestionarea financiară a fondurilor externe nerambursabile aferente MFSEE și MFN 2009-2014, cu modificările și completările ulterioare,
* *OMFP și OMFE nr. 1683/659/2013* de aprobare a Normelor metodologice de aplicare a OUG nr. 23/2013.

**Tipuri de nereguli**

Principalele tipuri de nereguli se pot împărți în 4 categorii:

1. **Neregulă intenționată sau neintenționată**

**a.1 Neregula intenţionată (suspiciune de fraudă)** reprezintă orice act intenţionat privind:

* Utilizarea sau prezentarea de declaraţii sau documente false, incorecte sau incomplete, având ca efect însuşirea fără drept sau reţinerea ilegală de fonduri/ diminuarea resurselor din bugetul general al donatorilor / sau a sumelor de cofinanţare aferente de la bugetul de stat;
* Nedezvăluirea unor informaţii încălcând o obligaţie specifică cu acelaşi efect prezentat anterior;
* Alocarea/dobândirea respectiv utilizarea nepotrivită sau incorectă a fondurilor de la bugetul donatorilor şi/sau a sumelor de cofinanţare aferente de la bugetul de stat;
* Cheltuirea eronată a acestor fonduri în alte scopuri decât cele prevăzute iniţial;
* Obţinerea de bani, proprietăţi sau servicii, evitarea plăţii, asigurarea unui avantaj personal sau de afaceri.

***Frauda*** *reprezintă infracţiunea săvârşită în legătură cu obţinerea ori utilizarea fondurilor alocate prin Mecanismul Financiar SEE 2009-2014 şi/sau a fondurilor publice naţionale aferente acestora, încriminate de Codul penal ori de alte legi speciale – atât de către beneficiarii private, cât și de cei publici.*

**Câteva exemple de nereguli intenţionate (fraudă):**

* Declaraţii false, facturi false (eliberate de firme fictive), contabilitate falsă şi în special tăinuirea;
* Facturi emise pentru lucrări, servicii sau bunuri care nu au fost realizate/achiziţionate – facturi fictive;
* Aceleaşi facturi transmise pentru justificarea cheltuielilor din proiecte diferite;
* Facturi emise pentru sume incorecte, excesive – facturi majorate nejustificat;
* Transferul fraudulos al unor fonduri către alte conturi decât cele declarate iniţial pentru desfăşurarea activităţii;
* Falsificarea şi modificarea unor conturi şi/sau a altor înregistrări sau documente justificative;
* Falsificarea concluziilor rezultate din verificarea documentaţiei;
* Falsificarea concluziilor rezultate din verificări la faţa locului.

**Câteva exemple de nereguli în achiziții publice:**

* Nepublicarea unui anunț de participare;
* Divizarea artificială a contractelor de lucrări/produse/servicii;
* Nerespectarea termenului limită de depunere a ofertelor;
* Stabilirea de criterii de selecție/atribuire ilegale sau discriminatorii;
* Specificații tehnice discriminatorii;
* Definirea insuficientă a obiectului contractului;
* Modificarea criteriilor de selecție după deschiderea ofertelor, determinând respingerea incorectă a unui participant;
* Nerespectarea principiului transparenței și al tratamentului egal;
* Negocierea în cursul procedurii de atribuire;
* Procedura de negociere cu publicarea prealabilă a unui anunț de participare, în urma căreia condițiile enunțate în anunțul de participare sau în documentația de atribuire au fost modificate substanțial;
* Conflictul de interese;
* Modificarea substanțială a contractului în raport cu anunțul de participare sau cu documentația de atribuire;
* Reducerea obiectului contractului.

**a.2 Neregula neintenţionată** se defineşte ca orice acţiune a unei persoane care participă la implementarea proiectului, produsă din neglijenţă sau fiind, în cea mai mare parte a cazurilor, rezultatul încălcării procedurilor în vigoare.

**Neregulile neintenţionate pot fi:**

* Greşeli şi erori cauzate de neglijenţă;
* Încălcarea neintenţionată a procedurilor în vigoare;
* Rezultate din definirea neclară sau insuficientă a mediului de control sau a sistemului de management financiar.

1. **Neregula sistemică sau accidentală**

**b.1 Neregula sistemică** reprezintă rezultatul unui management şi sistem de control eronat / defectuos care nu respectă legea (europeană sau naţională).

**b.2 Neregula accidentală** reprezintă acea neregulă care are loc în cazul unei anumite activităţi, dar nu reprezintă o deficienţă la nivelul întregului sistem de control intern.

1. **Neregulă individuală sau colectivă**

**c.1 Neregula individuală** reprezintă rezultatul unei încălcări individuale a condiţiilor conform cărora s-au atribuit fonduri nerambursabile.

**c.2 Neregula colectivă** este rezultatul unei încălcări colective a condiţiilor conform cărora s-au atribuit fonduri nerambursabile.

**d) Nereguli fără impact financiar (erori)**

**Măsuri de prevenire a apariției neregulilor / fraudelor**

* Implementarea unui sistem de management şi control, în care sunt prevăzute responsabilităţi clare, alocarea şi separarea funcţiilor în cadrul fiecărei organizații, sistem care să asigure prevenirea, identificarea, raportarea, monitorizarea posibilelor nereguli;
* Organizarea şi exercitarea activităţii de control intern şi de identificare şi gestionare a riscurilor, în conformitate cu prevederile legislaţiei naţionale în vigoare;
* Utilizarea de reguli şi proceduri în activitate care să asigure respectarea următoarelor principii:
* buna gestiune financiară bazată pe aplicarea principiilor economicităţii, eficacităţii şi eficienţei;
* respectarea principiilor de liberă concurenţă şi de tratament egal şi nediscriminatoriu;
* transparenţa, respectiv punerea la dispoziţia tuturor celor interesaţi a informaţiilor referitoare la aplicarea procedurii pentru acordarea granturilor SEE;
* prevenirea apariţiei situaţiilor de conflict de interese pe parcursul derulării întregii activități;
* prevenirea cumulului, respectiv activitatea ce face obiectul proiectului finanțat din granturi SEE nu poate să beneficieze de sprijin financiar din alte surse de finanţare nerambursabilă.
* Derularea procedurilor de achiziţie publică cu respectarea principiilor legislației în vigoare;
* Aprobarea de către Operatorul de Program a schimbărilor substanţiale care afectează condiţiile de bază privind implementarea proiectului;
* Asigurarea existenței unui personal cu un nivel de calificare ridicat, cunoştinţe de limbi străine, instruit şi cu experienţă în implementarea fondurilor nerambursabile, corespunzător activităţilor desfăşurate;
* Instruirea persoanelor responsabile cu raportarea neregulilor;
* Informarea permanentă a personalului cu privire la orice modificare sau îmbunătăţire intervenită în legislația aplicabilă;
* Implementarea corespunzătoare şi la timp a recomandărilor formulate de organismele de control şi audit, intern şi extern.